khistorydata/jeongjo-sjw-relations huggingface dataset:
정조 10년
丙午八月初一日卯時。上詣景慕宮。展拜入侍時。行都承旨洪秀輔。左承旨李祖承。右承旨徐龍輔。左副承旨徐瀅修。右副承旨洪義榮。同副承旨李鼎運。記事官金孝建。假注書金祖淳。記注官承膺祚金健修。檢校提學兪彦鎬。二直提學李秉模。直閣鄭大容。以次侍立訖。上具翼善冠黲袍靑鞓素玉帶。乘輿出協陽門。自月覲門詣景慕宮。由逌覲門入御齋殿。仍詣拜位行再拜禮。仍詣殿內奉審訖。還御齋殿。具白袍圓領烏犀帶。命錦城尉訓將惠堂戶判及許晪入侍。錦城尉朴明源。訓鍊大將具善復。惠廳堂上徐有隣。戶曹判書趙時俊。司果許晪。承命進前。上曰。文禧廟廟基占定家舍。在於何地。明源曰。本宮南墻外白虎邊矣。上曰。卿等隨來。可矣。仍御便輿。自景慕宮南墻。踰自虎外麓。至李學源家墻後。命住輿敎曰。此家方居何人乎。明源曰。聞今空在矣。上曰。錦城尉之意。何如。明源曰。佳吉明朗。卽凡眼之所可知者。而地師之言。亦然矣。上曰。與毓祥宮西墻外基址。何如。明源曰。頗勝矣。上曰。洞口外人家撤毁處。當爲幾許耶。明源曰。當爲十餘家矣。上曰。何至十餘家之多耶。明源曰。地勢使然。且都是社屋。大不過十餘間。小則五六間者矣。上曰。李晩秀召來。晩秀承命進前。上曰。此家內外舍俱空耶。晩秀曰。然矣。上曰。菜田皆此家所有耶。晩秀曰。然矣。上曰。此家買得已久乎。晩秀曰。年前纔置居矣。上曰。訓將持圖形入來。可矣。仍入御內屋廳事。敎許晪曰。此處與毓祥宮西墻外。何如。晪曰。明朗之氣此勝於彼矣。上曰。此去街路當爲幾步耶。晪曰。二百餘步矣。善復持圖形進伏。上覽訖下敎曰。此家材木。足可補用乎。善復等曰。棟梁等屬。雖或可用。至於椽木之屬。不可用之矣。上曰。石材何以取用耶。善復曰。軍門有浮置者。而其數則不多。更令石手浮出於東郊諸山。好矣。上曰。墻垣欲石築。則間數當爲百餘間。物力甚浩大。土築而蓋瓦。似好矣。明源有隣等曰。間數旣不甚多。土築與石築。其間物力。何足計較乎。上曰。地勢前低。不可不略爲剗下矣。明源等曰。然矣。上曰。景慕宮外墻。亦皆土築。此處之土築。亦何妨耶。上曰。此廳事當爲正廟耶。晪曰。然矣。上曰。此是何向乎。晪曰。此卽東南向也。上曰。圖形與地形。頗有相左處。錦城與訓將。留在此間。更出圖形入後來。可矣。有隣曰。廟所定於此處。則神理人情。俱極允合矣。上曰。諸議皆以此處爲好。且甚便近。勝於他處。以此爲定。自戶曹折價給本主。限明春始役前。則姑許着實人入處。好矣。有隣曰。無家者。若得於此過冬。則當幸甚矣。上曰。廟基雖已定置。年事如此。明春工役。不知將何以拮据經始也。凡諸物力。務從裁減。甚好矣。仍命書傳敎曰。文禧廟基址。定於景慕宮白虎外。營建之役。待明春卜吉擧行。又命書傳敎曰。廟所基地。旣定價本。令該曹從厚折給事分付。仍以便輿。還至景慕宮齋殿。乘與出逌覲門。命宣傳官解嚴。由月覲門至協陽門還內。諸臣以次退出。
정조 10년
丙午八月初一日午時。上御重熙堂。禮房承旨入侍時。右承旨徐龍輔。假注書金祖淳。記注官承膺祚金健修。以次進伏訖。上曰。京畿監司入侍。出榻敎賤臣承命出。與京畿監司徐有防偕入進伏。上曰。俄於展拜歸路。歷見文禧廟臺址。則諸議皆以爲極好。故纔完定而來。誠多幸矣。有防曰。與景慕宮密邇。神理人情。俱爲允愜矣。上曰。入格儒生明日待令事。分付。賤臣承命出傳。上曰。李晩秀召來。賤臣承命出。與李晩秀偕入進伏。上曰。往諭戶判與錦城尉。嶺南年事亦歉。來春設賑與否。姑未可知。廟役不可張大爲之。材木則其家梁柱之屬。皆令補用。圖形及物力所入。皆量宜分排後來待也。晩秀承命退出。有防曰。勅書奉安。用高足床。勿用黃交椅事。臣旣親承聖敎。故今方依此知委於列邑。仍又文移於兩道及松都。而凡支勅器用中如屛風床卓木鍮器皿。以至硯具燭臺等。各項物種之可以貰用者。長廣尺數。不必一一準式。而屛風則不拘牧丹花鳥山水。或眞或淡。惟以精潔鮮明者。隨得貰用。書案硯具。無論漆色之同異。亦以色鮮品好者貰用。則進排無窒礙之端。貰用有廣覓之路。故敢此仰達矣。上曰。依爲之。以此出擧條。自卿營文移兩道。可也。出擧條有防曰。今此勅行時禁辟軍校。依甲辰年例。坡州之別驍士。楊州長湍高陽等邑之守摠兩營牙兵馬兵束伍標下軍。另擇數百。給料使用之意。分付。何如。上曰。依爲之。出擧條有防曰。今因言端。敢此仰達矣。各道每當歉荒之歲。則必請空名貼。以爲補賑之資。而以其臨急拮据之故。擧多有名無實之嘆。蓋其災年則富民。亦急於自恤而願納者絶少。若於登稔之時則願者必多。得穀甚易。與其遇荒而艱辦。莫如在豐而預講。臣意則各道每於年事判登之後。量宜狀請空名貼。限翌春取得穀物。某邑幾張幾石。條列狀聞。付之備荒等穀名色。以爲歉歲補賑之資。而若其勅分一款。別加嚴飭。恐合事宜。令廟堂稟處。何如。上曰。依爲之。出擧條有防曰。畿內郡縣。本自凋殘。而所謂公廨。無論客舍與衙舍。擧皆頹廢。殿牌之移奉無常。官府之體貌不成。此已非細故。而至於倉庫一事。大關民弊。雖以小縣言之。糶糴之數。不下爲累千石。而目今見在庫舍。莫不東頹西圮。勢無以留峙於其中。故不得不露積於倉庭。而若其蓋草藁素把子塊木等。許多所入。專出於民間。一戶每歲之斂。其數夥然。而通計一道。如此之邑。不翅數十。作一痼弊。莫可矯依。臣於前後巡審之路。民人輩在處呼訴。要得變通。而殘縣廩料。旣乏割補之勢。臣營事力。又無捐給之路。在前公廨之役。有請得空名貼。以爲修補改建之例。而且今年事。田穀雖曰登熟。畓農未免失稔。來頭民勢。必多可悶。若得趁秋鳩穀。待春募役。則不但露積民斂之自歸蠲免。抑亦荒年營建之有補賙濟。空名貼。限六百張成給臣營。使之先期料理。以爲及時需用之地。實爲官民莫大之幸矣。敢此仰達。令廟堂趁卽稟處。何如。上曰。依爲之。出擧條命退。諸臣以次退出。
정조 10년
丙午八月初一日申時。上御重熙堂。右副承旨與戶曹判書入侍時。右副承旨洪義榮。假注書金祖淳。記注官承膺祚金健修。戶曹判書趙時俊。以次進伏訖。上曰。今者雖出圖形。與初圖同乎。時俊曰。大體則相同矣。上曰。物力當多入矣。時俊曰。然矣。俄者李晩秀。來傳下敎。故詳細承聞矣。上曰。地師之論。何如。時俊曰。非但地師之大讚。凡眼亦知其甚好。蓋自前云云處矣。上曰。案對當爲何處乎。時俊曰。當爲駝駱山下麓矣。上曰。其處與駱山相遠。似爲植木所近處矣。上曰。小小結構。人力則當大費矣。時俊曰。雖他處。豈不費人力乎。上曰。人家之當毁爲多云。可悶矣。時俊曰。其中最大者。十餘間屋爲三。餘皆八九間。或六七間矣。上曰。取石之道極難。石材之難。甚於木材矣。時俊曰。然矣。石材雖極難。而但墻垣則不可不石築。蓋土築之後。民被潦雨之頹圮。其役不些。計其工役。則所費倍於石築矣。上曰。築墻當爲幾間乎。時俊曰。當爲百六十餘間矣。上曰。石材將於何處取用乎。時俊曰。招問石手。則以爲浮出於孫家庄近處。甚好云矣。上曰。然則張大甚矣。石物之入。當過於墓所也。以今歉凶。以今經費。役事之浩大。豈不甚悶乎。時俊曰。聖意如此。臣亦豈無對揚之心。而第國役。異於私家之役。石物所入。亦非一二塊。所可當用則其張大。勢所必至。然浮出之外。旣無他道。明春始役時。則付看役之臣。俾勿侈大。務從堅緻好矣。初意則欲於景慕宮西墻內營建矣。以西墻之不可退築。故罷計矣。上曰。家價。何以爲之乎。時俊曰。以本曹折價言之。當爲九百兩。而館伴與李晩秀。皆以爲不敢受之云。故未及折給矣。上曰。其家。今何人入居乎。時俊曰。訓局將校。使之限明春入居矣。上曰。會同坐起爲之乎。時俊曰。筵退之後。欲往都監矣。上曰。然則速往開坐。可矣。時俊退出。義榮曰。司饔院檢擧提調李在簡。有不可不稟達事。來待云矣。上曰。明日待令事分付。洪聖淵上疏入之。賤臣承命出傳。持上疏入伏。上命義榮讀訖。命書批答。仍命退。諸臣以此退出。
정조 10년
李祖承啓曰。大司憲執義持平未差。掌令池應龍柳匡國在外。監察茶時之意。敢啓。傳曰。知道。
정조 10년
徐瀅修啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
徐瀅修啓曰。御營廳將官來言。今日本廳軍兵。日次私習云矣。敢啓。傳曰。知道。
정조 10년
傳于洪秀輔曰。右承旨入侍。
정조 10년
傳于洪秀輔曰。都承旨與入格儒生入侍。
정조 10년
傳于洪秀輔曰。左承旨與惠堂入侍。
정조 10년
有政。吏批。判書兪彦鎬。參判李秉模。參議金宇鎭。左承旨李祖承進。以李聖圭爲大司憲。朴天行爲大司諫。徐秉德爲執義。李洪載爲持平。宋俊載爲持平。金光岳爲獻納。朴奎淳爲正言。吳泰賢爲修撰。金峙默爲左尹。金載人爲刑曹參議。李書九爲東學校授。沈晉賢爲西學敎授。李秉鼎爲同敦寧。洪夏俊爲良才察訪。劉大鉉爲重林察訪。邊景祜爲直講。李一源爲繕工主簿。金聖準爲典籍。
정조 10년
兵批。判書李命植。參判趙鼎鎭。參議柳誼病。參知李夔入直進。右承旨徐龍輔進。司直單金華鎭蔡弘履趙尙鎭洪明浩金履安。副司果單金麟淳尹光柱李永瑗徐弘輔李敬魯。
정조 10년
李鼎運啓曰。新除授大司憲李聖圭。旣入闕中。不爲肅謝。卽爲出去。事甚未安。推考。何如。傳曰。允。
정조 10년
以咸鏡監司霜降狀啓。傳于李鼎運曰。北路雖曰早寒。甲山十社之去月望後霜降。言念民事。萬萬閔念。況本邑又是往年驛騷之餘。若不各別撫摩。各別賙恤。小民何以奠厥居。亦何知朝家懷保之德意。嚴飭邑宰。差意詳探民情。報來後狀聞。卿亦領會此意。隨處善爲方便。三水害穀之害。一向不止云。民情與甲邑無異。亦爲嚴飭守宰。各別重察報來。卿亦留意撫摩。北靑山社。亦於前月下霜云。念我北民。殊極矜念。亦以此傳敎。分付該邑。至於邑倅。出自從班。必須拔例詳探民情。這卽報營。俾無一民之失所事。回諭。
정조 10년
傳于李鼎運曰。前翰林李崑秀口傳還付。
정조 10년
吏曹口傳政事。檢閱單李崑秀。
정조 10년
洪秀輔。以司饔院都提調意啓曰。本院主簿尹可基。以柴場摘奸。當爲出去。而方在燔造所。依例除辭朝擧行。何如。傳曰。允。
정조 10년
李鼎運。以刑曹言啓曰。去月二十五日。南部居幼學金基沃所志內。渠之六歲稚妹。今閏七月十五日。爲同里居李常俊所蹴踢蹂躪。今日朝前致死。依例檢驗償命事。據捧甘該府。使之卽速擧行矣。該部初檢狀及京兆覆檢狀。今始齊到。故參合考閱。則兩檢傷處大段相左。自臣曹謹依新頒定式。發遣郞廳。三檢擧行。而當該檢官及醫律下吏等。亦依新定式。姑待會推後論勘之意。敢啓。傳曰。知道。此等事。各別査覈處之。況殺死之獄。關係至重。三檢時。有一毫泛忽。當與初檢官。各別嚴處。以此嚴飭。可也。
정조 10년
領敦寧臣洪樂性箚曰。伏以。吉日之朝。祗謁閟宮。積月曠禮之餘。伏惟聖慕冞深。嗚呼。冤哉。今日是何日也。卽我文孝世子甲辰冊封之日也回憶伊時。萬姓歡聳。八域欣忭宗社有磐泰之慶。邦國無孤危之憂。倐焉今日。歡聳者變爲痛哭。欣忭者變爲悲號。慶憂都幻。萬事已矣。悠悠蒼天。胡忍至斯。噫嘻。痛矣。李挺楫等之罪。可勝誅哉。其萬戮猶輕之罪狀則諸臣之疏啓。固已臚列。臣亦前後筵席。仰陳無餘。則今不必縷縷煩達。以仰慼宸衷。而初旣徑斷乳道。中焉貪功諱疾。終乃妄投峻熱之劑。致此罔極之變。此而不正王法。宗國之讎。何以雪。臣民之冤。何以解也。而其可曰國有法民有彝乎。向於重臣金鍾秀之筵對也。臣亦同聲力請。而殿下以返虞後。當有處分。有所下敎。故臣方顒俟乾斷之廓揮矣。虞卒已過。日邁月閱。而尙未聞明旨之降。朝家之失刑莫大。臣民之憤冤愈積矣。罪關宗祊國人皆曰可殺。恨結幽明。群生不共戴天。則殿下何所愛惜而一日二日。遷就至此。使天討不行於神人之所共讎者哉。臣頑如木石。復見此日。臆塞腸摧。冤憤欲死。玆敢捫涕籲天。伏願聖明。亟降兪旨。卽從臺啓。使王章快伸。輿憤少洩焉。臣一病浹旬。轉動無望。朔奠哭班。旣未趨參。昨日陪列。亦未進身。伏枕悚缺。生不如死。惟冀重勘臣闕禮之罪。以安私分焉。取進止。答曰。省箚具悉卿懇。何必追提。今日醫官事。已有筵敎。卿須安心勿辭。益加愼攝。仍傳曰。此批答遣史官。傳諭于領敦寧。
정조 10년
慶尙監司鄭昌順疏曰。伏以。皇天降割。臣民無祿。王世子邸下奄棄賓僚。禮月已屆。玄隧永閟。伏想我殿下以平日無憂之樂。抱一朝罔涯之痛。念殿宮之貽慼。思宗祊之孤危。雖以達理之聖學。欲循節哀之群請。而亦必有寬譬不得。致損榮衛。區區下情。曷任悲慕。又況凡陋如臣。偏沐聖渥。曾忝嘗藥之末。屢承入對之恩。獲瞻溫文之姿。倍激愛戴之忱。其帶戀結。事若隔晨。豈意今日。千里奉諱。身縻職守。禮闕奔慰。誠未伸於起居之列。哀莫洩於攀訣之班。百身莫贖。萬恨如結。只有哀冤弸中。北望悲號而已。仍伏念臣。叨冒藩寄。巳閱年歲。才不堪任。病又在髓。憒憒碌碌。空積愆尤。至今得免於僨誤之科。寔賴天地庇覆之慈。而本藩事務之殷。素稱諸道之最。從古來此者。雖在少壯。罕有瓜熟之人。多蒙鞶裭之恩。以其剸理之煩。旣倍於他。故體諒之仁。必先於此。溯閱案帖。可數而知。此實聖朝不枉人之盛德也。以臣衰謝。支過周歲者。莫非恩造之攸曁。實亦始料之未及。而今春以後。病形轉痼。前疏所陳。毫無假飾。醫言風濕之祟。尤戒盛夏之節。而臣旣疏辭未準。屢瀆不敢。因循蹉跎。遂成蹲冒。天時苒苒。又復流金。再徑暑濕。一倍委頓。痰眩痔腫。外肆內攻。有時酬接之勉應。半雜呻囈之聲。每精神之强擻。若墮煙霧之中。雖使臣無病彊壯。專意殫竭。百不猶人。自知甚審。況以床褥之危喘。擔此藩臬之劇務。公私僨敗可立以俟。不待臣言之畢。聖明。必有以處之矣。春夏之交。素稱少事。而緣臣病淹。尙多廢弛。今玆秋成。行且不遠。而旱澇相仍。民憂多端。此時災實之巡審。有關民國之大政。目下病狀。無望强策。伏枕一日。多一日之尸素。在官一日。添一日之妨誤。引分早解。罪或可輕。臨急求缷。咎將誰執今當朝野悲疚。天日實非臣子瀆擾之時而情迫于衷。言不知裁。汰乞聖慈。俯關鑑諒。亟賜遞改。毋曠重務。俾安私分。千萬幸甚。
정조 10년
以慶尙監司上疏。傳于洪秀輔曰。旣有勿捧之命。則雖是令前封發之疏。豈可捧入。當該承旨推考。原疏還下送。
정조 10년
工曹判書鄭枋疏曰。伏以。皇穹不吊。臣民無祿。我春宮邸下奄棄賓僚。位虛貳極。痛纏三殿。天乎天乎。胡寧忍此。日月迅駛。虞卒已過。哀冤慟隕。普率惟均。伏況我殿下以止慈之情。遭無涯之慼。祭奠每加親莅。哀疚易致過節。雖以大聖人理遣之衷。亦恐天和之或有所損。伏不勝焦慮憂悶之至。仍伏念臣晩竊科第。百無肖似。而前後陞擢罔非聖眷。偏蒙拂拭。每切頌祝。玆於禮隧永閟之辰。不敢偃伏鄕廬。駄舁上來。只爲少伸情禮。承問聖候而巳。自此退歸。死無餘憾。不自意聖恩如天。念臣簪履之舊。憐臣蒲柳之衰。特賜召對。天語丁寧。臣感銘心肝。涕淚自逬。至於超擢職秩。廁之卿月之班。實出於千萬夢想之外。雨露之恩。雖曰不擇。負乘之戒。實所自忸。矧玆水部新除。恩旨聯翩。臣雖急於叩謝。冒沒出肅。而量材揣分。萬不近似。且念臣之平生。不但與世齟齬。年迫桑楡。萬念都灰。今若徒恃恩寵。抏顔周行。則其爲辱朝廷而玷名器。何哉。況臣於歲初。已以犬馬之齒。纔蒙優老之典。今此特恩。雖出我聖上加惠之盛意。而一歲兩擢。實爲臣過福之災。伏乞聖明。天地父母曲賜諒察。鐫臣新除本兼職名。以重公器。以安微分。千萬幸甚。答曰。省疏具悉。卿其勿辭行公。
정조 10년
丙午八月初二日辰時。上御誠正閣。都承旨與入格儒生入侍時。行都承旨洪秀輔。記事官金孝建金珍恪。記注官承膺祚。以次進伏訖。上曰。同副承旨與禮判入侍。同副承旨李鼎運。禮曹判書李在簡退後進伏。上命儒生進前奏姓名。幼學沈繼之進奏。命誦科作訖。上曰。汝與煥之爲幾寸。繼之曰。爲四寸矣。進士李太源進奏。上曰。汝父曾見於桂坊。故予尙不忘矣。幼學李儒英進奏。上曰。汝誰之近族乎。儒英曰。故承旨李壽鳳之孫也。命儒生先退。上曰。禮判。何事入來。在簡曰。有稟達事矣。上曰。何事。在簡曰。中冷浦水道看審事。往復於補土堂上具善復。則非但病勢之姑難進去。若不與大臣同往。則非其陳疏之本意云。事係重大。非臣等數人所可輕易擧行。大臣同爲奉審。實合事宜。敢此仰達矣。上曰。來頭展拜時。欲爲一番親審。卿等奉審一款。更待下敎。可也。命書傳敎曰。政官牌招開政。詞訟劇地。不可許久曠務。呈辭亞尹許遞。聞有實恙。刑曹參議尹㬦。亦爲許遞。竝令今日政差出。又命書傳敎曰。以今。畿邑年事與民力。支勅等節。自本邑擔當者。猶欲爲之一分舒力。況京司元卜定別求請。在所蠲減。今番迎勅都監。凡係卜定求請雖是儀軌所載。竝勿擧論事。分付。又命書傳敎曰。勅行渡江後。別遣承旨迎慰。仍以皇帝之別施拔例之典。有此馳驛賜祭。且以咨文中上諭辭語之懇摯。令問安承旨措辭致謝。今番承旨之別遣。亦出無前之例。令任課從便言及。承旨則以寧邊府使假差。御帖及名帖。卽爲成送。仍以此傳敎。下諭于儐臣道臣及假承旨處。書訖命退。諸臣以次退出。
정조 10년
丙午八月初二日巳時。上御重熙堂。右承旨入侍時。右承旨徐龍輔。假注書金祖淳。記注官金珍恪承膺祚。原任直閣徐鼎修。以次進伏訖。命書傳敎曰。桂坊減下人出六區處。參上隨窠復職事。分付。又命書傳敎曰。魂宮夜享時親享則闕內行路。自可明火。而攝事日內神門內。只設炬云。入廟前魂宮攝享。自泰永門至寧善門植炬。自寧善門外至興化門內。間間植炬。此是科外之投。令惠堂酌量柄數。別單啓下。給貢價事。分付。仍命退。諸臣以次退出。
정조 10년
丙午八月初二日申時。上御重熙堂。左承旨與惠廳堂上入侍時。左承旨李祖承。假注書金祖淳。記注官承膺祚金健修。宣惠廳堂上徐有隣。以次進伏訖。上曰。魂宮植炬之數。已爲磨鍊乎。不必種種列植。只使參班諸臣。無迷路之嘆。可矣。有隣曰。魂宮夜享攝行時。行路植炬。酌量柄數。別單啓下。給貢價事。命下矣。此後魂宮夜享攝行時。自泰寧門外至興化門內。每祭各十柄式分排列植之意。定式施行。而攝行次數。不敢預定。每祭磨鍊。其勢誠難。別單啓下。今姑置之。分付貢人。使之先進排後受價。何如。上曰。依爲之。以除留貢價中上下。可也。出擧條上曰。同敦寧望單子入之。賤臣承命出持入。上落點訖。命退。諸臣以次退出。
정조 10년
李祖承。以都摠府言啓曰。今日入直內三廳武兼禁軍及軍兵等。中日習射。請出標信。傳曰。後日次爲之。
정조 10년
徐瀅修啓曰。御營廳將官來言。今日本廳軍兵。日次習云矣。敢啓。傳曰。知道。
정조 10년
李祖承啓曰。大司憲李聖圭。持平宋俊載牌招啓辭未下。執義徐秉德。掌令池應龍柳匡國。持平李洪載俱在外。監察茶時之意。敢啓。傳曰。知道。
정조 10년
傳于洪秀輔曰。左承旨左副承旨入侍。
정조 10년
傳于洪秀輔曰。右副承旨入侍。
정조 10년
內醫提調前望單子入之。徐有隣落點。
정조 10년
吏曹口傳政事。趙應鎭爲西部都事。
정조 10년
以開城留守離營上直狀啓。傳于李鼎運曰。辭朝日値門限。未及召見。上來後來待事。回諭。
정조 10년
李祖承。以宗簿寺提調意啓曰。璿源譜略修正。因大臣所奏。勿設廳。只改張事。命下矣。依下敎當爲擧行。而國朝御牒。亦當一體修正。今番則事役無多。書寫官一員。校正官一員。宗臣中差出。何如。傳曰。勿設廳只改張事。已有下敎。書寫官一員。仍兼校正。進上件。亦勿新印。以內藏件請出改張。進上日字。以旬前後爲之。史庫件內閣件外。勿爲印頒。此意分付戶曹。可也。
정조 10년
李祖承。以吏曹言啓曰。禮曹佐郞李萬和呈狀內。矣身素患痰癖之症。當此換節之時。一倍添劇。時月之內。萬無供職之路云。身病旣如是沈重。則勢難察任。今姑改差。何如。傳曰。允。口傳差出。可也。
정조 10년
徐瀅修。以兵曹言啓曰。本曹佐郞申大尹。身病猝重。勢難行公。宿衛重地。不容暫曠。今姑改差。何如。傳曰。允。令該曹口傳差出。可也。
정조 10년
吏曹口傳政事。以吳錫齡爲禮曹佐郞。李宗烈爲兵曹佐郞。
정조 10년
吏曹口傳政事。以柳烶爲獻陵令。
정조 10년
兵曹口傳政事。以李洺崔光浩爲五衛將。李相豐爲忠壯將。副司果單尹致宖李元祥具絎趙雲衢金宗洙朴光進。內禁衛李洺崔光浩李相豐金鍾義。額外內禁衛李基顯洪述遠李東芳。以上今加折衝。
정조 10년
以守禦使摠戎使把守軍待標信出用狀啓。傳于李鼎運曰。依狀請待標信兵符擧行事。回諭。
정조 10년
徐瀅修。以兵曹言啓曰。宣薦內禁衛試射時。馬上偃月刀靑龍刀入格人賞木。依判下別單施賞之意。敢啓。傳曰。知道。
정조 10년
徐瀅修。以備邊司言啓曰。本司武郞廳吳載衍。奔走勤仕。已滿十五朔。依例六品遷轉事。捧承傳施行。何如。傳曰。允。
정조 10년
同敦寧李秉鼎疏曰。伏以。居諸迅邁。我文孝世子玄隨已扁。虞卒且過。千古奄隔。萬事都休。伏惟我殿下以止慈之德。行臨訣之禮。觸境疚傷。何以爲懷。如臣之厚被恩造者。微忱莫效於百身。至慟徒洩於一哭。仰天長號腸裂臆塞。嗚呼。尙復何及。仍竊伏念臣遭萬古所未有之憯誣。荷萬古所未有之洪恩。前後昭晣。固已備至。而向來批旨。益復懇惻。諭之以業已照燭。申之以皮之不存。明如日月。重如山岳。無狀賤臣。何以得此。奉讀未竟。方寸激越。自不覺淸淚之流落於紙上。古人所謂盛德大恩。過於天地父母萬倍者。政爲臣今日道也。生死骨肉。猶屬例語。其將何辭。形容臣忱誠之萬一耶。惟擬未死餘日。寤寐感戴。母子相對。攢手祝天而已。分外職名。實非臣夢想之所及。而不自意敦府恩命。忽降於杜門蟄伏之中。枯花燃灰。未足以喩此異渥。臣誠惝怳震懍。五內失守。以首頓地。不知所云。嗚呼。臣之丙申遭罹。卽臣禍祟。自是以來。世之仇嫉臣者。何嘗一日忘臣。臣何嘗一日忘去。而只緣臣。始荷天日之畢燭。冒膺宿趼。終感父母之曲庇。偪側班聯。悠悠十載之後。今又重觸駭機。致煩聖念。臣之不善謀身。貽累則哲之罪。固已萬死難贖。況其造意凶慘。卽一急書。縱荷不世之恩。獲伸罔極之誣。而私心驚痛。久而未已。中夜繞壁。忽焉忘生。目下自靖之義。惟有竄伏窮山。沒齒爲期。而尙且遲徊京輦。瞻依觚稜者。直由一段眷係之忱。此時倍切故耳。倘復諉以恩數之隆摯。處分之嚴正。而厭然爲彈冠周行之計。則無論臣一身廉防之蕩然壞盡。亦豈所以仰體終始全保之德意也哉。且臣有萬萬不自安者。臣之於曩時也。只知有國。斥絶凶賊。不過粗承家庭之餘訓。謹守人臣之常分耳。本無絲毫可道之實。故向於對辨之章。亦不敢洞陳始末者。非特以往事之難於追提。形跡之涉於互挈故也。令因臺論之迭發。乃有相箚之攙及。臣尤滿心慙悚。無面可顯。噫嘻。雖以李東馨之急於構臣。豈不知臣於夏賊。自來秦越之懸殊。又有後章之嫌隙。而指此爲說者。蓋黨逆。卽臣子之大罪。夏賊。乃無前之劇逆。必驅之於此賊之黨與。然後方可爲殺臣之資斧。而勅稱親切。難掩熒惑之計。故遂提此賊丙申之前啓。雖欲實其構捏。踵其毒害。而脈絡相貫。情狀盡綻。竟自陷於循襲老翰之凶論。其心憯矣。其計拙矣。雖然東馨。卽嗜利無恥之徒耳。前之附賊。旣出㗖利。則今此叵測之語。忍能出自其口。不少顧忌者。亦豈無所以而然哉。嗚呼。臣以藐然餘生。內無强近之親。外絶墻壁之倚。今雖恩荷再造。罪免萬戮。而旁視耽耽。畸蹤孑孑。剽耳之說。雖不欲索言。旋踵之禍。決知其無幸。官職去就。尙何可論。嗚呼。臣粵自雷肆。事殿下已二十有一年矣。狂愚顚妄。百無一當之狀。聖鑑在上。醜拙畢露。而惟其炳然衷赤。可質神明。所知者。惟我聖上也。所恃者。亦惟我聖上也。死生禍福。一聽於天。百口之計。有未暇恤。而區區所自悼者。我聖上知臣活臣之德。此生此世。更無仰答之日。撫躬悲咽。此何人斯。瞻望宸極。魂神飛越。伏乞聖明。曲加哀憐。刋臣姓名於朝籍。仍令攸司。重勘臣辜恩負德之罪。俾臣分嚴而危喘全。以卒天地生成之澤。不勝大願。答曰。省疏具悉。讆言反作脫濕之階。卿其勿辭行公。
정조 10년
持平李洪載疏曰。伏以。皇天不吊我邦家。离輝奄閟。玄隧已閉。人心無係望之所。國勢有孤危之虞。八域含生之類。奔走冤號如不欲生。伏況我殿下以聖人止慈之心。遭天倫至切之慼。仰而念殿宮之疚懷。俯而慟宗祧之靡托。情自難抑而悲或過節。則不瑕有萬一傷損之慮歟。惟願深自寬譬。益軫保嗇。以副臣民祈祝之誠焉。仍伏念臣獲罪公朝。曾被斥補之罰。三載屛蟄。一心悚蹙。趨哭外班。歸伏下土。不復有當世之念。間者柏府除旨。旣甄施遞。無非洪造。臣惝怳感激。久而靡定。又於千萬夢想之外。伏奉持憲新命。自顧無狀賤臣。何以屢辱異恩之至此也。且驚且惶。益不知措躬之所也。噫。彼犯分凌節。凶國害家。名出宦招。罪著悖疏。具人臣罔赦之案。爲擧國曰殺之賊。則凡厥北面於殿下者。孰不沬血致討。而況臣忝在言責之列。其所以沐浴同聲之意。尤豈容後人。而第臣於伊時臺啓中。區區私義有萬分難安者。踪地臲卼。乞免是急。乃於辭疏之末。只論合啓已發者。而目下當討之事。則有未暇及矣。同朝之間。不見深諒。至爲公議之所棄。此莫非臣疎率昏謬之致。至今追思。愧悚滿心。雖荷聖上拂拭之恩。復廁於侍從之班。而斥罰甚嚴。宿愆自如。以此情蹤。其何敢晏然自恕。冒膺而出肅也哉。伏乞聖明。曲垂諒察。亟賜鐫改。俾安私分。不勝大願。臣旣乞免矣。不敢以見職論事。而惟有一段愚悃。終不得泯默。惟殿下澄省焉。嗚呼。臣於往者。少效與輿之義。一未蒙允。常懷憂懣者。今已幾年。而舊逆自在新逆疊出。殲魁之典末擧。鋤黨之政不行。三綱淪而九法斁。以至甲辰秋逆變。實是有天地有君臣以來所未聞所未見者。而凶書之絶悖。逆節之陰慘。有浮於鏡海。凡今日血氣之倫。孰不欲手磔而口臠。食肉而寢皮。而适雲已例。尙未快施。輿情憤惋。容有極哉。覆載之間。豈復有似此賊者。而其姪之招。繼出逆腸之傳襲。凶圖之爛熳。明知非爲一朝一夕之故。則惟彼英村斗恒。相與綢繆之狀。的然可知。臣謂英恒兩豎。亟令王府。設鞫嚴問。期於得情。子女之待年者。奴傔之干犯者。竝允合辭之請。斷不可已也。至若瑮福等諸賊。嘯聚不逞之徒。巢窟已成。密占稱兵之期。排布方急。而何幸凶謀先露。天討粗伸。瑮賊雖加孥戮之典。福逆竟止知情之律。若是而其可曰國有法乎。竊覸我殿下。以鎭安二字。作爲一副當規模。訊一囚則或慮其株連。誅一賊則遂寢其鉤覈。過於涵貸而反啓跳踉之習。久於庇覆而適成醞釀之禍。自丙丁至于甲乙。亂逆層生。無歲無之者。莫非一意鎭安。徒歸姑息之害也。顧今懲毖之道。必也拔本剪蔓塞源遏流。然後始可謂鎭安之得其方矣。伏願殿下。廓揮乾斷。以除國家無窮之憂焉。臣於今番諸醫之尙貸王章。尤有所崩迫悲慨者。蓋自我東宮誕降之日。始以匕鬯托重。繼以磐石勢固。除非梟獍腸肚。孰無延頸愛戴之忱。而況渠輩專任醫藥之方。凡係先時調護之道。尤宜蚤夜洞屬。而及夫聖疹以來。擧國焦遑。攢祝神明。此實天理人情之不能自已。則若彼診候侍湯之際。責之以泛然率爾者。雖似不近於常理常情。而奈其跡已難掩。心實莫測。何哉。徑斷乳道。必有所以。例視證情。且果何故。末乃患候越添。中外大小茫未聞知。雜進溫涼之劑。不少審愼。遽遭此境。率土訝惑。帀域憤痛。古今天下。寧有是耶。嗚呼。安危迫在呼吸。調治不容晷刻。而乃敢寬緩也暇豫也。使我聖上。獨任罔措之憂。而渠輩則初欲袖手而傍觀。終以妄藥而促變也如是。而尙無嚴鞫快討之典。徒傳故紙。伈伈泄泄。忍見遠日之奄過。思之及此。膽掉眥裂。我聖上好生之德則每於諸臣之批。據古而靳允之。事出無於古之變而欲引有諸古之法。則此豈古聖人達權合經之道乎。倘加穆如深念。其必惕若改圖。伏願亟從諸臣之請。少洩一國之憤焉。臣又於李東馨事。有不勝萬萬駭痛者。近年以來。義理漸晦。變怪接踵。以至漏網之孼。假托殫章。潛襲凶論。其中一二句語。旨意叵測。宿處難忘。究厥心腸。誅戮猶輕。而畢竟勘處。不過竄配而止。刑政之倒錯。胡至於此哉。從今以往。黨逆嘗試之輩。其必躑躅而無所懲畏。世道之憂。將至國不國而人不人矣。寧不凜然而寒心哉。亦願殿下。亟允臺啓。快施當律焉。至於龜柱之三大罪案。卽從古所未有之劇逆大憝。而一天共戴。十年于玆矣。自海而陸。名在徒疏案。已是失刑之大者。而今以其身之已斃。遽下爻周之敎。殆若尋常罪名。身故蕩滌者然。嗚呼。此何擧也。臣固知此擧。亶出於仰慰慈殿之意。而至於罪關宗社。憤積神人。則決不當以私恩而屈公法也。明矣。伏乞俯垂裁察。亟收成命。使亂逆有所懲畏。隄防不至隳壞焉。省疏具悉。諸條所陳。悉諭前批。爾其勿辭察職。
정조 10년
校理李晴疏曰。伏以。臣稟氣最下。本無尺寸之長。通籍未幾。偏荷拂拭之恩。前後叨冒。已踰涯分。經幄論思。尤極僭猥。寵榮所被。閤門感頌。常恨圖報之無階。只切忱誠之倍激。矧今帀域含痛之日。犬馬微悰。豈欲遠離。顧念西山薄暮之暉。烏鳥私情。益急反哺。較日長短。古人先獲。抱玆耿耿。自阻於孝理之下。實非資父事君之道。玆敢冒死鳴號。惟聖明少垂矜憐焉。臣賦命險釁。幼失所怙。惟祖父與偏母相依爲命。而臣之祖父今年洽滿八十矣。衰病纏綿。氣息凜綴。奄奄床褥。不絶如線。恒言吾之死期。非朝伊夕。臣之偏母。年亦向衰。夙抱貞疾。居常沈頓。無異篤老。病時常多。寧日絶罕。而自臣之參跡於講製以來。公役爲重私義是輕。離違膝下。今至四年矣。恩暇屢蒙。縱得一時之歸覲。定省久曠。莫慰兩親之倚望。每得鄕信。不覺驚悸。及至無恙。心神稍定。而若聞嬰疾。方寸輒亂。以此情勢。其何能忍過幾許時也。臣旣無誠孝。未效百里之負米。且拙生計。徒傷四壁之懸罄。菽水難繼。藥餌莫給。此實通朝之所共知也。儕友之所共悶也。臣每見野夫村傭。猶能躬耕採樵。以養其父母。而臣則名忝朝籍。身縻華銜。乃使篤老病親。不免飢寒之憂。臣情到此。尤不勝惕然傷歎之至。此時瀆擾。實所不敢。而情迫于中。言未知裁。如蒙聖慈。俯垂特恩。爰命選部。昇一小縣。得以盡心於蒭牧。仍將廩餘。惠養老祖病母。則庶無負於公私。冀有報於萬一。伏乞天地父母。曲賜諒鑑俾伸至願。千萬幸甚。省疏具悉。疏辭。下該曹稟處。
정조 10년
吏曹啓目粘連。啓下是白有亦。觀此弘文館校理李晴上疏。則以爲臣賦命險釁。幼失所怙。惟祖父與偏母。相依爲命。而臣之祖父。今年洽滿八十。衰病凜綴。臣之偏母。年亦向衰。夙抱貞疾。無異篤老。菽水難繼。藥餌莫給。實通朝之所共知也。特命選部。界一小縣。得以廩餘。惠養老祖病母亦爲白有臥乎所。李晴孤老且病。情理懇迫之狀。卽通朝之所共知。許界一邑。俾遂便養之願。允合於孝理之政是白乎矣。經幄之臣。出補外邑。事體不輕。臣曹不敢擅便。上裁。何如。啓。依回啓施行爲良如敎。
정조 10년
丙午八月初三日辰時。上親臨春塘臺內試射入侍時。左承旨李祖承。假注書金祖淳。記注官承膺祚金健修。行兵曹判書李命植。以次進伏訖。上曰。都承旨右承旨入侍。出榻敎行都承旨洪秀輔。右承旨徐龍輔。左副承旨徐瀅修。注書金孝建。承命進伏。上曰。藥房提調許遞。前望單子入之。出榻敎上曰。原任提擧入侍。原任提學徐有防。檢校直閣徐鼎修進伏。上曰。上番翰林下諭爲之。賤臣承命出傳。上落點。政望下敎曰。兵曹佐郞闕。以李宗烈擬入。禮曹佐郞闕。以陵令遷轉。陵令。以承傳人擬入事。分付。賤臣承命出傳。上命試射入格禁軍。皆令以次進前奏姓名矢數後退去。至禁軍金益淳。上曰。汝誰子。益淳曰。前營將金履準之子也。上顧謂命植曰。貌頗穎別矣。命植曰。然矣。上敎益淳曰。汝則以宣傳官調用事。分付該曹退去。可矣。試射畢。命書傳敎曰。宣薦禁軍。全屬一內番事。向因將臣入侍時酬酢。已有定式。今則二內所餘宣薦只是七人云。餘數甚零星。係是定式之事。不必遲待。次次作闕。勿論一二番。如有衆所共知實病人。付額外。餘數。令各軍門。宣薦哨官加設單付。待窠陞實。二內見窠。以中庶禁軍。復舊制口傳。二內將。亦依三內以下各番將例。擬望事。分付。又命書傳敎曰。宣薦禁軍秋等試射時陞六承傳。至於六人。以矢數優多。雖不得加減仕滿出六。尙不區處則承傳數多。徒致積薪之嘆。宜有別般闊狹之擧。此輩皆是仕宦家子弟。無非了了者。備邊郞中有實職人。郞銜改差。承傳出六人中取才。今日內差下入啓事。分付。又命書傳敎曰。政官待明朝牌招開政。有防曰。今此秋夕各陵園墓祭享時。祭物奉載馬及香陪馬。當自本道各驛入把。而勅行若於此時相値。則許多驛人馬。擧皆留待境上。實無推移責立之勢。事甚掣肘。合有變通。令該曹稟處。何如。上曰。還營後。帙帙區別。別單狀聞。可也。出擧條有防曰。今秋夕齊陵英陵寧陵享官諸執事及今十二日行寧陵補土處告由祭享官諸執事。當以道內守令察訪分排磨鍊。而見今勅行當前。守令察訪。皆將出待站上。無以推移。甲辰冬至享。以勅行相値。本營狀請。自京司差遣矣。今亦依此例擧行事。知委該曹。何如。上曰。依爲之。出擧條上還內。諸臣以次退出。
정조 10년
行都承旨洪秀輔坐。左承旨李祖承坐。右承旨徐龍輔坐直。左副承旨徐瀅修病。右副承旨洪義榮坐直。同副承旨李鼎運坐。注書金孝建仕一員未差。假注書金祖淳仕直。事變假注書李相璜仕。
정조 10년
洪秀輔啓曰。漢城右尹金峙默。除拜後過三日不爲出肅。依定式。推考警責。仍卽牌察任。何如。傳曰。允。
정조 10년
洪秀輔啓曰。左副承旨徐瀅修。今日不爲仕進。卽爲牌招。何如。傳曰。待明朝牌招。
정조 10년
李祖承啓曰。憲府連日監察茶時。事甚未安。除在外牌招啓辭未下外。持平李洪載。卽爲牌招。何如。傳曰。允。
정조 10년
李祖承啓曰。大司憲李聖圭。持平李洪載宋俊載牌不進。執義徐秉德。掌令池應龍柳匡國俱在外。監察茶時之意。敢啓。傳曰。竝許遞。今日政差出。
정조 10년
洪義榮啓曰。合辭方張之時。多日闕啓。事甚未安。今日政新除授憲府諸臺。竝待下批牌招。諫院除在外外。大司諫朴天行。疏批已下。一體牌招。何如。傳曰。允。
정조 10년
李祖承啓曰。合辭方張之時。多日闕啓。事甚未安。今日政新除授兩司諸臺。竝待下批牌招。何如。傳曰。允。
정조 10년
有政。吏批。判書兪彦鎬進。參判李秉模。參議金宇鎭牌不進。左承旨李祖承進。以曺允大爲副應敎。鄭根爲軍器判官。贈吏參鄭敏河贈吏判例兼。工曹判書鄭枋考。
정조 10년
再政。以李度默爲大司憲。李壽咸爲執義。崔景岳金復元爲掌令。鄭晩錫宋翼孝爲持平。
정조 10년
兵批。判書李命植進。參判趙鼎鎭病。參議柳誼病。參知李夔入直。同副承旨李鼎運進。以宋炳先爲同知。申大升蔡弘履具以謙爲副摠管。羅忠佐爲曹司衛將。李東郁爲西平萬戶。崔雲羽爲南漢留營別將。尹光星爲蔚山監牧官。副護軍單。趙楘李洺崔光浩李相豐李基顯金鍾義洪述遠李在芳。副司直單。李崇祜尹㬦。
정조 10년
洪義榮啓曰。大司憲李度默。持平鄭晩錫牌不進。執義李壽咸。掌令崔景岳金復元。持平宋翼孝俱在外。監察茶時之意。敢啓。傳曰。知道。違牌及在外兩司。竝許遞。政官待明朝牌招開政。
정조 10년
以魂宮享官別省記。傳于洪義榮曰。纔於墓役。勞悴旣多。何必入直。此後如値夜享時。入番之意。遣史官傳諭于錦城尉。
정조 10년
以備邊郞吳載衍仕滿出六傳旨。傳于洪義榮曰。依昨日下敎。令該曹六品窠待窠。先爲區處。郞銜改差。以昨日承傳。內禁衛中取才啓下事。分付。
정조 10년
以京幾監司今月各陵園祭享時應把馬。匹區別開錄事狀啓。傳于洪義榮曰。司僕體面。雖云勝於各驛。各宮房奠需。比各陵園祭物。其體面之輕重。果何如。而宮房奠需。以司僕馬駄載。陵園祭物。以驛馬奉往。今若陵園祭物奉往。以司僕馬擧行宮房例把馬。今年則自各該宮房把用。其餘香陪馬。司僕亦有宮房祭物。領去宮人內侍所騎馬數雖差少。亦令司僕馬代把。宮人內侍則亦令自各該宮房。從便騎往。無所不可。卿與兵判及該寺提調相議。明日次對。入侍稟處。如部字內陵園。以兵曹馬把用。勅行渡江後至還渡江前。摘奸奉命之行。京驛馬仍把事。依狀請施行事。回諭。
정조 10년
徐龍輔。以弘文館言啓曰。新除授副應敎曺允大。時在忠淸道恩津地。經筵入番事緊。請斯速乘馹上來事下諭。傳曰。依啓。
정조 10년
洪義榮。以弘文館言啓曰。新除授修撰吳泰賢。卽爲牌招察任。何如。傳曰。允。
정조 10년
徐龍輔。以弘文館言啓曰。修撰洪聖淵。連呈辭單。不爲行公。卽爲牌招察任。何如。傳曰。允。
정조 10년
洪義榮。以吏曹言啓曰。新除授慶尙都事李升運呈狀內。矣身與金海府使李邦榮。有外三寸叔姪應避之嫌。依例遞改云。未赴任都事與已赴任守令相避。則都事遞改。載在法典。李升運。依例改差。何如。傳曰。允。
정조 10년
徐龍輔。以宗簿寺提調意啓曰。璿源譜略改張。今方始役。而本寺郞廳及別工作監役官一員。使之逐日仕進。纂修監董。而差祭及凡公會。依例安徐。以爲專意擧行。何如。傳曰。改張之役。安用別工作。原板不爲洗補乎。卿則推考。此草記勿施。該監如已劃出。置之事分付。進上日。卿等持改印張。來詣春秋館。請出改張。亦勿改衣。就原張改付以入事。知悉擧行。可也。
정조 10년
洪義榮。以訓鍊都監言啓曰。訓局軍兵。竝在輦下。比諸禁御兩營。數至三四倍。故若當扈衛之時。則本局軍。稠密列立墻外信地。幾至折半。此則理勢當然。而至於慶熙宮夜巡三營軍數。數旣相當。而以其信地之懸殊。兩營之二次行巡訓局。僅至一次。事甚疎虞。三營尺量地勢。三分巡邏。則似無地廣軍稀之弊。亦爲彼此均平之道。依此擧行事。分付兩營。何如。傳曰。允。
정조 10년
洪義榮。以訓鍊都監言啓曰。依傳敎二內宣薦禁軍李厚培。本局哨官加設單付之意。敢啓。傳曰。知道。以宗班子枝身手旣好。膂力頗有。今春試射。已有收用之筵敎。尙不檢擬。昨日欲爲提敎。而以沒技人數之太多。或慮恩賞之歸於屑越。未果下敎。今則旣付哨官。豈可以此沈滯乎。此意。令銓曹知悉。可也。
정조 10년
洪義榮。以禁衛營言啓曰。依傳敎二內宣薦禁軍白泓鎭。本營哨官加設單付之意。敢啓。傳曰。知道。
정조 10년
洪義禁。以御營廳言啓曰。依傳敎二內宣薦禁軍全時允。本廳哨官加設單付之意。敢啓。傳曰。知道。
정조 10년
洪義榮。以守禦廳言啓曰。依傳敎二內宣薦禁軍元晦鎭。本廳哨官加設單付之意。敢啓。傳曰。知道。
정조 10년
李祖承。以義禁府言啓曰。時囚罪人閔慶世。罪犯贓汚。不可循例捧供。嚴問口招以入之意。敢啓。傳曰。知道。
정조 10년
吏曹啓目粘連。觀此弘文館校理李晴上疏。則以爲臣賦命險釁。幼失所怙。惟祖父與偏母。相依爲命。而臣之祖父今年洽滿八十。衰病凜綴。臣之偏母年亦向衰。夙抱貞疾。無異篤老。菽水難繼。藥餌莫給。此實通朝之所共知也。特命選部。畀一小縣。得以廩餘。惠養老祖病母亦爲白臥乎所。李晴親老且病。情理懇迫之狀。卽通朝之所共知。許異一邑。俾遂便養之願。允合於孝理之政是白乎矣。經幄之臣。出補外邑。事體不輕。臣曹不敢擅便。上裁。何如。啓。依所啓施行爲良如敎。
정조 10년
義禁府啓目。鏡城前判官閔慶世原情云云。以道啓內辭意。逐條發問目。自朝達宵。反覆嚴覈。許多般不法之罪。狼藉畢露。雖以渠自明之心。亦不敢終始隱諱。五千餘包穀物之浚民射利。入私肥己之狀。旣已無辭遲晩。則其餘鄙瑣之事。在渠雖是薄物細故。其所納供。或稱邑規。或誘吏供。專事粧撰。終不吐實論其情狀。萬萬痛惡。刑推得情爲乎旀。上項旣遲晩之數爻。已係贓律。未輸款之條件。亦屬枉法。此與尋常罪囚有異。不可仍置西間。移囚南間。待其諸條之輸款。照法勘斷。何如。啓。事係贓汚。移囚南間事。依所啓施行爲旀。半萬包穀物之剝割民間。恣意肥己。間有公穀之反弄。亦多白地勒取者。近來懲貪之典。雖曰蕩然。渠若有一分畏國法之心。寧或乃爾。前此大吏之貪墨。籍令有漏網者。朝家處分。只從已現發者。以其律勘斷。到今査案昭在。贓物已執。渠雖喙長三尺。元無發明之端是去乙。觀此其矣爰辭睍睆之說。極其巧密。以此口給。優可作俑。問目諸條。雖以輸款。其中呑吐數件事。不可不更覈。待歸一後。照律是如乎。初招時。卿等所出問目。甚爲該詳。更良反覆嚴問爲有矣。渠之許多罪犯。難以殫記。而最是推刷時虐政。添一罔赦之斷案。渠亦人耳。出自法從之列。忍於此制。首先毁壞。使北民。反願刷官之復舊。是可忍爲。就不可忍爲者。此一款。卽當刑推取服。而與其刑下捧遲晩。曷若自渠口直招於平問時是旀。旣命推覈之後。巨細干犯。一一取服。然後始可以究竟處決。將此判付。參以卿等意見。待明朝開坐究問。如不直招。直以施威之意。草記擧行爲良如敎。
정조 10년
義禁府啓目。洪原縣監林擎翰原情云云。問目內辭緣。泛稱遲晩。所當請刑是白乎矣。曾經宣傳官。勿爲請刑。載在大典通編。議處。何如。啓。依允。又啓目。平山浦前萬戶鄭億基原情云云。問目內辭緣。泛稱遲晩。刑推得情。何如。啓。除刑推議處爲良如敎。又啓目。一所巡將田德雨原情云云。傳旨內辭緣。泛稱遲晩。所當請刑是白乎矣。曾經別軍職。勿爲請刑。載在大典通編。議處。何如。啓。依允。
정조 10년
同副承旨李鼎運疏曰。伏以。皇天不吊。禍延靑闈。玄宮永閉。虞卒奄過。臣民哀痛。率普同情。仰惟我殿下以至慈之情。遭無涯之憾。摧割震剝。何以堪抑。仍伏念臣。以地則至疏賤也。以才則至魯莽也。偏蒙雨露陶甄之澤。得至下大夫列者。頂踵毛髮。就非殿下賜也。高山大海。未足以喩其恩矣。糜身粉骨。未足以盡其報矣。向叨敦匠之任。得與終事之列。庶可以少效臣子悲隕之忱。而罔功之恩資遽頒。近密之除旨繼降。時値悲遑。不敢遠傲。雖不得不冒沒叩謝。而一日二日。若固有之。自顧慙恧。無地自容。抑臣又有所萬萬煎迫者。家有老父。洽滿七旬。元氣漸鑠。長時漂綴。卽接家信則痰癖本症。闖發於換節之時。寒熱造乘。泄痢交作。神精昏瞀。飮啖全却。臣聞此報。五內焚灼。忙陳短章。徑出禁扃。伏乞聖明。俯賜體諒。亟削臣所帶之職。以便救護。仍治臣擅離之罪。以肅朝綱。不勝幸甚。省疏具悉。爾其勿辭救護父病。
정조 10년
大司諫朴天行疏曰。伏以。難淹者時。轉曯之頃。我文孝世子禮葬奄過。成事已畢。群生延頸之祝。遽隔千古。八域籲天之冤。轉深一倍。伏惟聖心若初之懷。益增靡憑之慼。凡今臣民哀隕之餘。尤切中外憂迫之至。嗚呼。今則玄隧已封。萬事都休。惟我臣庶靡逮之痛。只有戮彼逆醫。上以慰鶴馭在天之靈。下以洩國人極地之痛。而啓靷之前。旣未施肆市之典。過虞之後。又不行懸街之律。使渠輩。尙今戴頭人間。假息自如。古今天下。寧有此理。豈臣等誠薄語拙。不足以孚感而然耶。亦未敢知殿下有甚裁量而然耶。臣誠痛哭抑塞。究其說而不得也。噫嘻。當時議藥。殿下每以一出聖斷爲敎。而臣則竊以爲醫官之罪。卽此一款。尤爲罔赦之斷案。夫國家之設置醫官。豈徒然哉。其職則診察也。其責則議藥也。此何等至重至愼之地。而一或差失。在法當死。始也睿度之瘦鑠。專由於乳道之早停。則乳道之勸停者。豈非醫官之死罪乎。終焉疹候之添劇。職由於用藥之乖當。則議藥之不審。又豈非醫官之死罪乎。當危急蒼黃之日。畏縮顧瞻。袖手結舌。慢無可否。一切觀望。曾不肯出一言論一藥。究厥心腸。論其罪犯。有萬可殺。無一可恕。此而若不以其罪罪之。則非但無以洩一國冤迫之痛。亦何以示日後懲礪之道乎。噫。大臣。殿下之股肱也。三司。殿下之耳目也。百姓。殿下之赤子也。大臣曰可殺。三司曰可殺。以至閭巷匹庶亦惟曰可殺。莫不深誅痛嫉。戟手讎視。誓不共一天則此豈眞無可殺之罪。而一國之人。若是其齊籲請殺也耶。蓋其罪上通于天。而天之所誅。民情自激則可見其自我視聽之理。賁而不僭矣。天誅之民誅之。而殿下終不肯誅之者。抑獨何哉。臣誠不能無憾於天地之大也。臣於目下事。尤有所萬萬憂慨者。噫。彼龜柱。是何等凶逆。是何等劇賊。而今乃爻周罪名。反施恤典。不少留難。噫嘻。此何擧也。使今日國家。無義理則已。苟其不然。則夫豈有罪名如龜柱。而可以爻周者乎。惡逆如龜柱。而可施恤典者乎。殿下每以仰慰慈心。縷縷下敎。而公不可以私廢。法不可以恩屈。則殿下此擧。豈不大有累於奉三無私之道耶。雖以慈心之仰慰言之。在初特貸罔赦之罪。伊後得廁霈澤之列。自島以陸。臥斃善地。則殿下所以仰體慈心者。靡不用極。而今此處分。又出群情之外。節次從輕。殆若尋常犯科。身死卽放者然。若此不已。則逆案其可飜也。爵秩其可復乎。當日喉院之覆難。可謂能得惟允之義。而殿下過加督責。遞罷相續。深夜逬出。一院殆空。畢竟嚴命所迫。頒布而後已。國體之顚倒。臣分之虧損。已無可言。而臣愚死罪。又有所大懼者。帝曰宥。皐陶曰殺。傳爲聖世之盛節。吁咈相須。可見天地交泰之理。而今也不然。法莫大於治逆。而殿下欲以私撓屈。則䝱制臣隣。必使不得奉承。推此以往。則義係國是。事屬天經者。無論大小。殿下之所欲爲。將無不可爲之事。殿下之所欲行。將無不可行之事。更安用執法之官爲哉。臣所深憂。不但在於今日爻周之命而已也。伏願聖上。更加三思。逆醫則快允臺啓。賊龜則亟收成命。以洩輿憤。以光聖德焉。仍念臣少善疾病。未老先衰。間値墜傷。血瘀成痼。每當涼熱之交換。輒患宿祟之闖肆。近因天氣驟冷。頑痰凝注。胸膈痞滯而呼吸喘急。肢節疼刺而運用不良。宛轉床笫。作一籧篨。以此病狀。時月之內。實無束帶供職之望。今於天牌之下。欲起還仆。承膺無路。玆敢隨詣闕外。拜章徑歸。伏乞聖明。天地父母。俯垂諒察。亟遞臣職。俾得安意調治。以尋生路。不勝幸甚。省疏具悉。諸條所陳。悉諭前批。爾其勿辭行公。
정조 10년
丙午八月初四日卯時。上御重熙堂。右承旨入侍時。右承旨徐龍輔。假注書金祖淳。記注官金健修。記事官尹行任。以次進伏訖。上曰。開城留守入侍。出榻敎賤臣承命出。與開城留守尹蓍東偕入進伏。上曰。今番支勅。旣有頒下定例。似無眩於擧行之端。而獨禁雜人一事。不可不各別申飭矣。蓍東曰。此則不難矣。上曰。前留守善治乎。蓍東曰。臣姑未及下往。故其治績。不得知之矣。仍奏曰。今番勅行贈給丁銀。當爲四千兩。而本府元無所儲。依前兵判李性源所奏。當以天銀。本錢間換留于兵曹。而數旣不少。期又迫甚。天銀亦無趁卽辦備之勢。以錢折價。稱此數輸送後取用。何如。上曰。此與貸去有異。依此爲之。可也。出擧條上曰。何日當下去耶。蓍東曰。銀子請得後。支勅諸具。亦欲貿去。四五日間當到任矣。上曰。今番大禮。賴卿知禮。一無誤差。卿之如此嫺熟。果是不料矣。仍命退。諸臣以次退出。
정조 10년
丙午八月初四日酉時。上御重熙堂。禮房承旨入侍時。右承旨徐龍輔。假注書金祖淳。記注官承應祚金健修。以次進伏訖。命書榻敎曰。進御加減養胃湯。自今日停止。上覽禁府啓目閔慶世招供訖。命龍輔書判付。又命龍輔錄宣廟以後文衡人及訓將人數。上曰。訓將數大不及文衡矣。文衡卽是罕選。而宣廟。以後。猶爲五十餘人。若自國初錄之。則當過百餘人矣。龍輔曰。然矣。仍命退。諸臣以次退出。
정조 10년
行都承旨洪秀輔坐。行左承旨李在學坐。右承旨徐龍輔坐直。左副承旨徐瀅修坐直。右副承旨洪義榮坐。同副承旨未差。注書金孝建仕一員未差。假注書金祖淳仕直。事變假注書李相璜仕。
정조 10년
傳于徐瀅修曰。大臣備局堂上引見。
정조 10년
李在學啓曰。憲府諸臺俱未差監察茶時之意。敢啓。傳曰。知道。
정조 10년
傳于李在學曰。禮房承旨入侍。
정조 10년
以明日秋到記儒生製述處所取稟。傳于徐瀅修曰。以春塘臺爲之。
정조 10년
備邊司薦望。以李漢豐爲北兵使。
정조 10년
傳于徐瀅修曰。新除都憲。有衆所共知情勢。許遞。今日政差出。
정조 10년
李在學啓曰。合辭方張之時。多日闕啓。事甚未安。今日政新除授兩司諸臺。竝待下批牌招。何如。傳曰。允。
정조 10년
有政。吏批。判書兪彦鎬牌不進。參判沈豐之進。參議未差。行都承旨洪秀輔進。啓曰。判書兪彦鎬牌招不進。參議未差。小臣獨政未安。何以爲之。敢稟。傳曰。仍爲之。以鄭好仁爲大司憲。李義行爲大司諫。姜彝正爲執義。宋銓爲司諫。李翼晉爲掌令。鄭景祚爲掌令。尹載命沈埉爲持平。申禹相爲獻納。徐有鍊張至冕爲正言。朴基正沈晉賢爲修撰。金獜淳爲濟用主簿。兼春秋單。李宗烈。鏡城府使單。李漢豐。壯勇衛張忠顯。令加嘉善。尹坊爲大司憲。崔重圭爲慶尙都事。
정조 10년
再政。金健修爲禮曹正郞。
정조 10년
兵批。判書李命植進。參判趙鼎鎭病。參議柳誼入直。參知李夔病。左副承旨徐瀅修進。以申益彬爲副摠管。黃昇源爲分副摠管。洪義浩爲文兼。申㬚爲南兵使。副護軍單。徐秉德李壽咸李身晦池應龍柳匡國崔景岳李復元。副司直單。李聖圭李度默宋翼厚金光岳。副司果單。朴奎淳韓鼎運。北兵使單。李漢豐。
정조 10년
以司諫宋銓。正言徐有鍊。持平尹載命牌不進罷職傳旨。傳于徐瀅修曰。只推。
정조 10년
知義禁前望單子入之。金思穆落點。
정조 10년
同義禁前望單子入之。李崇祜落點。
정조 10년
李在學啓曰。明日殿座時。承旨不可不備員。而同副承旨李鼎運。方在受由中。何以爲之。敢稟。傳曰。許遞。前望單子入之。
정조 10년
承旨前望單子入之。李在學落點。
정조 10년
傳于徐瀅修曰。明日出宮門路。以協陽門爲之。
정조 10년
徐瀅修。以吏曹言啓曰。明日親臨儒生製述時。左右通禮不可不備。左通禮未差之代口傳備擬以入之意。敢啓。傳曰。知道。
정조 10년
吏曹口傳政事。以許晪爲左通禮。
정조 10년
徐瀅修。以御營廳言啓曰。今八月初六日春塘臺殿座時。依兵曹節目。集春營入直軍五十名內。營直十名除。實四十名。領軍千摠金明遇。把摠李長煜。該入直哨官金夏曾率領。設布帳外排立。事畢後。還入直所。而竝待標信擧行。還入直間。哨官金鼎猷代直之意。敢啓。傳曰。知道。
정조 10년
李在學。以義禁府言啓曰。京畿監司徐有防狀啓據刑曹粘目內。良才前察訪韓相肇。重林前察訪林大榮等。移本府處之事。允下矣。韓相肇林大榮等。今方待命。卽爲拿囚之意。敢啓。傳曰。知道。
정조 10년
丙午八月初五日午時。上御重熙堂。禮房承旨入侍時。左承旨徐龍輔。記事官金孝建金珍恪尹行任。以次進伏訖。上曰。畿伯使之入侍。賤臣承命出。與京畿監司徐有防進伏。上曰。勅行不日當到鳳凰城云。渡江似不久。畿邑支勅之道。不可不急速辦備矣。有防曰。方與諸邑守宰。日夜商量。幾盡分排設施矣。仍命書榻敎曰。知義禁遷轉之代。前望單子入之。待下批牌招。先開坐後謝恩。又命書傳敎曰。都承旨馳往太學。今日夕食堂到記。收取以來。限門鑰復命。命退。諸臣以次出。
정조 10년
丙午八月初五日申時。上御誠正閣。左副承旨與館伴入侍時。左承旨李祖承。左副承旨徐瀅修。假注書金祖淳。記注官承膺祚。記事官尹行任。館伴李性源。以次進伏訖。上曰。左承旨退去。祖承退出。上曰。禮判及戶判。何不入來乎。瀅修曰。禮判門限時直爲出去。戶判在待漏廳云矣。上命下標信。敎曰。金虎門留門戶曹判書入來。賤臣待標信承命出傳。與戶曹判書趙時俊偕入進伏。上曰。俄見箕伯報延接都監辭意。則若不見頒下定例者然。此何故也。予則慮今番支勅時。關西守令。眩於擧行。令卿等。詳錄定例下送矣。今此報辭與頒下者有異例。卿等何以知委而然耶。時俊曰。此是箕伯於定倒。有誤見處而然也。上曰。俄以此事。問於館伴。以爲不知矣。時俊曰。此若無他事。特箕伯有誤而然也。上曰。向者見定例。旣有乾正果。故添水正果。又有紅杮一器。而似因時早而未産。故令生梨代之。其所折衷。皆此類也。而箕伯則曰。紅杮未産。何以爲之。水正果。有乾正果。似當減之云云。所報皆如此。其人豈不泄泄乎。時俊曰。京畿頒下件記中。似當有異於關西定例者矣。上曰。此則不然矣。旣以定例頒下。則只當以頒下者擧行。豈必更生他見乎。時俊曰。折價數。不曾懸書。關西物價。應多有異於畿路者。而箕伯則必是以關西定例上來者。誤認爲甲辰定例之致也。上曰。此又不然。尺量皆有之則只當就尺量爲之矣。此則箕伯大是不察矣。性源曰。諭祭祭物熟設處。以局出身入直處爲之。何如。上曰。唯。命書傳敎曰。左承旨聞有實𧏮。許遞。前望單子入之。命書榻敎曰。新除授承旨牌招察任。以黃海監司離營狀啓。命書傳敎曰。雖於勅行渡江後。出待日字尙多。許久滯留。徒貽民邑之弊。況自初四日出待云。可謂太早。有旨祗受日。使之當日還營。待勅行到義州。離發撥便。上來後出待事。令廟堂三懸鈴行會隣近邑守令。勅行渡江間。姑勿等待事。一體分付。又命書傳敎曰。近觀釋菜擧案。來參者絶罕。到記之特設於明日。意蓋在焉。諸生旣赴試庭。寧避享班。此意令諸生知悉。無或不參。今聞執事諸生。以入淸齋。咨且於赴試云。此則不然矣。古者釋菜前日。猶且會射泮宮較藝。選與祭者。況殿庭應製。不妨於淸齋。反爲習客觀之一助。此意亦令執事諸生知悉。諸生自集春門赴擧肄儀。呈券後足可爲之。以此分付。命退。諸臣以次退出。
정조 10년
丙午八月初五日酉時。上御重熙堂。左承旨入侍時。左承旨李祖承。假注書金祖淳。記注官承膺祚。記事官尹行任。以次進伏訖。命書榻敎曰。懸頉及未肅拜摠管許遞。前望單子入之。命書傳敎曰。儒生數多。製述試官望筒入之。祖承曰。禮判謂有稟達。來待政院。事係微少。不敢請對云矣。上曰。兼春秋出問以來。膺祚承命出。還奏曰。箕伯報延接都監文狀。有所稟達事來詣云矣。上曰。報狀入之。膺祚持入。上覽訖。命書傳敎曰。今聞延接都監言。取見箕伯報辭。不料此道臣。如是其矇然。大抵支勅定例之不卽頒布。致有今番窘束之弊。此則甲辰都監堂上。固有稽滯之罪矣。至於報狀辭語。太沒商量。初以甲辰定例行會者。只從前館伴之說也。旋以釐正件記行會者。蓋從前儐臣之說也。館伴則在京。不知沿路支供之豐薄。儐臣則慣見而習知。從儐臣言。不從館伴言。自是事理之所當然。箕伯所謂甲辰定例。其實翻謄己卯定式也。所謂釐正件記。其實析衷甲辰已例也。有一言可決者。以數合之上末。造一器之果。以數筒之生梨。盛饋啖之盤。卽甲辰勅行家丁床所未餉者云。信爾則今番釐正。視甲辰。非加磨鍊。視丙申丁酉。反有減焉。但就己卯稍增。箕伯之以省減百許。新增數百爲說。何其不稱停之甚也。朝家猶慮列邑之務勝。更命造成量尺下送。則此亦可謂視甲辰倍多乎。令都監以此意措辭敷衍行會。朝家旣念邑宰白地加備之弊。特命略加增價。蓋欲流弊之不及於富民也。聞甲辰勅行。造果之高排。殆近半丈。外此諸品。極其侈汰云。則今以釐正件記。反以爲過於甲辰云者。不可但以大段不審言。如欲領會。問諸邑宰營屬。可也。該監司趙㻐。從重推考。多少擧行事宜。事近鎖屑。不必提敎。館伴。依筵敎詳細分付該道。仍命書榻敎曰。軍士房承旨與館伴戶曹判書入侍。上曰。承旨亦同入。可也。命退。諸臣以次退出。
정조 10년
行都承旨洪秀輔坐。行左承旨李在學坐。右承旨李亨元坐直。左副承旨徐龍輔坐直。右副承旨徐瀅修坐。同副承旨洪義榮坐。注書金孝建仕一員未差。假注書金祖淳仕直。事變假注書李相璜仕。
정조 10년
徐龍輔啓曰。禁衛營將官來言。今日本營軍兵。日次私習矣。敢啓。傳曰。知道。
정조 10년
徐龍輔啓曰。御營廳將官來言。今日本廳軍兵。日次私習矣。敢啓。傳曰。知道。
정조 10년
徐龍輔啓曰。新除授右承旨李享元。卽爲牌招。何如。傳曰。允。
정조 10년
都摠管前望單子入之。嚴璹落點。副摠管前望單子入之。金載順具明謙任嵂落點。
정조 10년
傳于李享元曰。發遣吏郞。社稷秋享大祭諸執事。淸齋與否。摘扞以來。
정조 10년
傳于徐龍輔曰。同副承旨馳詣文廟。奉審摘扞以來。
정조 10년
徐龍輔。以弘文館言啓曰。新除授修撰沈晉賢。卽爲牌招察任。何如。傳曰。允。
정조 10년
徐龍輔。以禮曹言啓曰。太廟秋展謁及景慕宮秋展謁拜擇日。取稟草記。傳曰。以八月初推擇可也事。批下矣。卽令日官推擇。則來八月初一日吉。自初二日至初七日。俱有拘忌。初八日初九日初十日俱吉云。以何日擧行乎。敢稟。傳曰。以初八日爲之。
정조 10년
李亨元。以都摠府言啓曰。今日入直內三廳武兼禁軍及軍兵等。當爲中日習射。而春塘臺親臨秋到記儒生殿講相値。不得爲之之意。敢啓。傳曰。知道。
정조 10년
徐龍輔。以訓諫都監言啓曰。今八月初六日春塘臺殿座時。依兵曹節目。弘化門軍五十名廣智軍四十名。待標信除出。把摠鄭宅興。哨官尹範九金禹鼎率領。設布帳外排立。北營軍三十名。依定式除標信除出。別將李應爀。把摠李民秀率領。集春門把守。雜人一切嚴禁。事畢後還爲入直所之意。敢啓。傳曰。知道。
정조 10년
徐龍輔。以義禁府言啓曰。時囚罪人林擎翰韓相肇林大榮等。以草記照律事。命下矣。林擎翰議啓內。還穀法意。至爲嚴重。監色逋欠。若是現發。因公役而曠月離次。雖或爲自明之端。以兼官而矇不覺察。固難免溺職之失。以此照律。罪取考律文。則大明律違令條有曰。凡違令者。笞五十。名例有曰。犯私罪。笞五十解見任別敍。大典通編推斷條有曰。犯枉法受贓外。笞杖竝收贖云矣。林擎翰。笞五十收贖。解見任別敍放。韓相肇林大榮等。京畿監司徐有防收啓內。因醉相詰。迭加詬辱。擧措妄悖。聽聞驚該。罪取考律文。則大明律儀制條有曰。公差人員。不循禮法。欺凌者。杖六十。大典通編推斷條有曰。已凡私罪杖六十奪告身一等。犯枉法受贓外。笞杖竝收贖云矣。韓相肇林大榮。等各杖六十收贖。奪告身一等。放送。何如。傳曰。允。如有功議。各減一等。
정조 10년
禁府啓目粘。罪人閔慶世口根云云。判付問目內辭緣。惶恐遲晩敎除白侤是白臥乎在亦。向前罪人閔慶世。亦以判付內辭意。參以臣等意見。就前招中未盡輸者。反覆嚴覈是白乎則。六七條件。擧皆一一遲晩是白矣。獨於★布一事。自知罪犯之難貰。敢爲游辭之計。推刷所捧之布。謂以巫稅。平民勒捧之木。歸之下吏。泛稱遲晩。極爲巧慧。所當依判付爲先施威嚴問是白乎矣。內奴推刷。或稱人情。雜費多數濫捧。或謂漏落。奴婢退徵米木之壯。旣皆承款則其放恣侵漁狼藉誅求之罪。已盡綻露。如干布同木疋。旣無關於擬律之輕重是白遣。翻弄之穀包。已過半萬。私用之木布。亦眞贓。情節畢露。獄案已具。論其罪犯。自有當律。照法勘斷。何如。啓。初供再供中。或稱遲晩。或稱承而究其轉語。則云以襲繆。云以公用。甚至曰吏招如彼故。矣供如此。將此供若令照律。罪在不生不死有犯無犯之間。何以適從勘斷。渠供諸條中不分明事件。卽令該道伯親執。嚴査應問各人等處。論理狀聞。此因乙良。𡜲令依前具排嚴囚。以待査啓爲良如敎。又啓目。良才前察訪韓相肇。重林前察訪林大榮原情云云。問目內辭緣。泛稱遲晩。竝只刑推得情。何如。啓。除刑推。以草記照律爲良如敎。又啓目。向前林擎翰議處云云。以此昭律。何如。啓。以草記照律爲良如敎。